Obec Medveďov v súlade s ustanovením § 6 ods. 11 zák. č. 369/1990 Zb. o obecnom zriadení v znení neskorších právnych predpisov a v zmysle ustanovenia § 5 zákona č. 282/2002 Z.z., ktorým sa upravujú niektoré podmienky držania psov (ďalej len „zákon o držaní psov"), vydáva

**Všeobecne záväzné nariadenie č. 1/2016,**

**o niektorých podmienkach držania psov na území obce Medveďov**

Zverejnené pred schválením: 08.03.2016

Zvesené pred schvaľovaním: 23.03.2016

**Schválené dňa: 23.03.2016 uznesením č. 9-01/2016/09**

Vyvesené po schválení: 24.03.2016

Účinnosť nadobúda dňa: 08.04.2016

**§1**

**Účel úpravy**

(1) Účelom tohto VZN je utváranie a ochrana zdravých podmienok, zdravého spôsobu života obyvateľov, zabezpečenie verejného poriadku a úprava niektorých podmienok držania psov v katastrálnom území obce Medveďov.

**§ 2**

**Predmet úpravy**

(1) Toto VZN sa vydáva s cieľom upraviť niektoré podmienky držania psov, ich evidencie a vodenia psov ako aj sankcie za jeho porušovanie.

(2) VZN sa nevzťahuje na služobných psov používaných podľa osobitných predpisov (§1 ods. 2 zákona o držaní psov).

**§ 3**

**Vymedzenie pojmov**

(1) **Zvláštnym psom** je pes

a) používaný súkromnými bezpečnostnými službami podľa osobitého zákona,

b) používaný horskou službou,

c) používaný pri záchranných prácach pri plnení úloh civilnej ochrany,

d) poľovný,

e) ovčiarsky,

f) vodiaci,

g) používaný počas výcviku alebo súťaže konanej podľa medzinárodného alebo národného skúšobného poriadku.

(2) **Nebezpečným psom** je každý pes, ktorý pohrýzol alebo poranil človeka bez toho, aby bol sám napadnutý alebo vyprovokovaný, ak nebol použitý v nutnej obrane alebo v krajnej núdzi.

(3) **Voľným pohybom psa** sa rozumie pohyb psa bez vôdzky mimo chovného priestoru alebo zariadenia na chov; za voľný pohyb psa sa nepovažuje pohyb zvláštneho psa bez vôdzky mimo chovného priestoru alebo zariadenia na chov, ak je na základe výcviku ovládaný osobou, ktorá ho vedie.

(4) Držiteľ psa je osoba, ktorá so psom nakladá ako s vlastným.

**§ 4**

**Evidencia psov**

(1) Prihlasovanie psov a evidencia sa vykonáva v súlade s ust. § 3 zákona o držaní psov.

(2) Každý pes držaný nepretržite viac ako 90 dní na území Slovenskej republiky podlieha evidencii psov. Držiteľ psa je povinný prihlásiť psa do evidencie obce Medveďov v lehote do 30 dní od uplynutia posledného dňa lehoty uvedenej v prvej vete v mieste, kde sa pes v danom roku prevažne nachádza.

(3) Evidenciu psov vedie obec.

(4) Do evidencie sa zapisuje najmä:

a) evidenčné číslo psa

b) tetovacie číslo alebo údaj o čipovaní psa, ak ho pes má

c) meno, priezvisko a adresa trvalého pobytu držiteľa psa

d) umiestnenie chovného priestoru alebo zariadenia na chov, v ktorom sa pes na území obce

zdržiava, ak sa umiestnenie nezhoduje s miestom trvalého pobytu držiteľa psa

e) skutočnosť, že pes pohrýzol človeka bez toho, aby bol sám napadnutý alebo

vyprovokovaný, ak sa nepoužil v nutnej obrane alebo v krajnej núdzi

f) úhyn psa

g) strata psa

(5) Držiteľ psa a ten, kto psa vedie, je povinný oznámiť svoje meno, priezvisko a adresu trvalého pobytu osobe, ktorú pes pohrýzol; ten, kto psa vedie, je povinný oznámiť osobe, ktorú pes pohrýzol, aj meno, priezvisko a adresu trvalého pobytu držiteľa psa. Súčasne je povinný nahlásiť skutočnosť, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi oznámiť obci, kde je pes evidovaný.

(6) Každú zmenu skutočností a údajov, ktoré sa zapisujú do evidencie, je držiteľ psa povinný oznámiť do 30 dní od zmeny skutočnosti na obecný úrad.

**§ 5**

**Podrobnosti o vodení psa**

(1) Základné pravidlá vodenia psa sú upravené zákonom o držaní psov.

(2) V súlade s § 4 ods. 5 zákona o držaní psov sa ustanovujú ďalšie podrobnosti o vodení psov takto:

a) vodiť psa mimo chovného priestoru alebo zariadenia na chov môže len osoba, ktorá je fyzicky spôsobilá a schopná ho ovládať v každej situácii, pričom je povinná predchádzať tomu, aby pes útočil alebo iným spôsobom ohrozoval človeka alebo zvieratá a zabraňoval vzniku škôd na majetku, prírode a životnom prostredí, ktoré by pes mohol spôsobiť. Vodenie psa môže vykonávať len dospelá osoba.

b) vodiť nebezpečného psa mimo chovného priestoru alebo zariadenia na chov môže len osoba plne spôsobilá na právne úkony. Na verejnom priestranstve musí mať nebezpečný pes nasadený náhubok.

c) za psa vždy zodpovedá držiteľ psa alebo osoba, ktorá psa vedie, alebo nad psom vykonáva dohľad.

d) voľný pohyb psa v obci Medveďov je na celom území obce zakázaný.

e) osoba, ktorá psa vedie je povinná prípadné znečistenie spôsobené psom bezodkladne zlikvidovať.

(3) Zakazuje sa:

a) opustenie psa na verejnom priestranstve bez uviazania k dostatočne pevnej zábrane pohybu (napríklad pred obchodom a pod.),

b) opustenie nebezpečného psa alebo jeho zanechanie bez dozoru na verejnom priestranstve (aj opustenie nebezpečného psa priviazaného a opatreného náhubkom).

**§ 6**

**Priestupky**

(1) Priestupku sa dopustí držiteľ psa, ak

a) neoznámi obci, v ktorej pes je evidovaný alebo má byť evidovaný, každú zmenu skutočností a údajov, ktoré sa zapisujú do evidencie, do 30 dní od ich zmeny,

b) neprihlási psa do evidencie,

c) umožní, aby psa viedla osoba, ktorá nespĺňa podmienky ustanovené v § 4 ods. 1 a 2 zákona o držaní psov,

d) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa

nepoužil v krajnej núdzi alebo v nutnej obrane,

e) nezabráni voľnému pohybu psa okrem priestorov na to určených.

(2) Priestupku sa dopustí ten, kto vedie psa, ak

a) neohlási svoje meno, priezvisko a adresu trvalého pobytu a meno, priezvisko a adresu

trvalého pobytu držiteľa psa osobe, ktorú pes pohrýzol,

b) nezabráni útoku psa na človeka alebo zviera alebo nezabráni inému spôsobu ich

ohrozovania psom,

c) neohlási, že pes pohrýzol človeka bez toho, aby bol sám napadnutý alebo vyprovokovaný,

ak sa nepoužil v krajnej núdzi alebo v nutnej obrane,

d) nerešpektuje zákaz vstupu so psom alebo zákaz voľného pohybu psa,

e) neodstráni bezprostredne výkaly, ktorými pes znečistil verejné priestranstvo.

(3) Za priestupok podľa ods. 2 písm. c) obec uloží pokutu **6,60 €**

Za priestupok podľa ods. 1 písm. a) až d) obec uloží pokutu **165 €**

(4) Obec môže uložiť pokutu do jedného roku odo dňa, keď sa o porušení povinnosti

dozvedela, najneskôr však do 3 rokov odo dňa, keď k porušeniu došlo.

(5) Pri ukladaní pokuty sa prihliada najmä na závažnosť a následky protiprávneho konania.

(6) Výnos z pokút je príjmom rozpočtu obce.

(7) Priestupky prejednáva obec a v blokovom konaní orgán Policajného zboru.

(8) Ak sa držiteľ psa, alebo ten, ktorý psa vedie, dopustí priestupku opakovane, možno mu

uložiť pokutu do výšky dvojnásobku pokút uvedených v ods. 3

**§7**

# Záverečné ustanovenia

(1) O podrobnostiach pri uplatňovaní tohto VZN rozhoduje obec.

(2) Kontrolu dodržiavania tohto VZN vykonáva poverený zamestnanec obecného úradu.

(3) Ostatné, vo VZN neupravené podrobnosti evidencie, držania a chovu psov musia byť najmä v súlade so zákonom o držaní psov, a s ďalšími platnými predpismi o ochrane zvierat, o veterinárnej starostlivosti a o zdraví ľudí.

(4) VZN nadobúda účinnosť po jeho schválení obecným zastupiteľstvom a po uplynutí pätnásteho dňa zverejnenia na úradnej tabuli.

(5) VZN bude prístupné na nahliadnutie po nadobudnutí účinnosti na obecnom úrade a na

obecnej web stránke.

(6) Toto VZN bolo schválené Obecným zastupiteľstvom obce Medveďove dňa 23.03.2016, uznesením OZ číslo 9-01/2016/09.

V Medveďove dňa 08.03.2016

Ladislav Morva

starosta obce